ઉંમર પ્રમાણે સફેદ વાળની ટ્રીટમેન્ટ કરવામાં આવતી હોય છે એમ જણાવતાં આયુર્વેદનાં ડૉ. શેમ્પી ગુપ્તા કહે છે કે બાળકોમાં મોટા ભાગે વિટામિન્સની કમી જોવામાં આવી છે. ડૉ. શેમ્પી છેલ્લાં દસ વર્ષથી ચેમ્બુરમાં પ્રૅક્ટિસ કરી રહ્યાં છે. તેઓ કહે છે, ‘સૌથી સારો અને ઉત્તમ ઉપાય તો એ જ છે કે આપણે આહાર મારફત સફેદ વાળ થતાં અટકાવીએ. ફળો, શાકભાજી, પાણીનું પૂરતું પ્રમાણ આ સમસ્યાને કિનારા પર જ રાખશે. એ સિવાય આપણે અમુક પરંપરાગત રીતો અપનાવવી જોઈએ. આજના ટીનેજર અને યુવાનો માથામાં તેલ નાખવાનો કન્સેપ્ટ સમજતા જ નથી. સ્કૅલ્પમાં તેલની માલિશ થાય તો બ્લડ-સર્ક્યુલેશન વધે અને વાળને જ ફાયદો થાય. નારિયેળ કે ઑલિવ ઑઇલ સ્કૅલ્પની માલિશ માટે ઉત્તમ છે.’